Frestun fundarins ólögmæt
Í kjölfar ákvörðunar stjórnar SPRON um frestun fundar stofnfjárfesta á morgun sendu stofnfjárfestarnir fimm, sem gert hafa tilboð í allt stofnfé SPRON, frá sér eftirfarandi yfirlýsingu:
"Stjórn SPRON hefur nú sent frá sér tilkynningu um að afboðaður sé fundur stofnfjáreigenda sem boðaður hafði verið með dagskrá á löglegan hátt og halda skyldi næstkomandi föstudag. Í tilkynningu frá stjórninni er ekki tilgreind ný tímasetning fundarins. Ástæðuna fyrir þessari ákvörðun segir stjórnin vera að nauðsynlegt sé að svar Fjármálaeftirlitsins við erindi okkar frá 25. 6. 2002 um kauptilboð í stofnfjárhluti SPRON liggi fyrir.
Af þessu tilefni skal tekið fram, að engin þörf er á að afboða fundinn af þessari ástæðu. Fyrir honum liggja þrjár tillögur, svo sem greint var í fundarboði, og eru engir annmarkar á að unnt sé að ganga til afgreiðslu þeirra, þó að svar Fjármálaeftirlisins við erindi okkar liggi ekki fyrir.
Afboðun stjórnar SPRON á fundinum er að okkar mati andstæð lögum og samþykktum sparisjóðsins. Stjórn hans getur ekki fallið frá því að halda löglega boðaðan fund af þeirri ástæðu einni, að hún efist um framgang þeirra mála sem hún hyggst leggja þar fyrir. Beinum við þeim eindregnu tilmælum til stjórnarinnar að hún hverfi frá ólögmætri ákvörðun sinni um afboðun fundarins og haldi hann svo sem skylt er, enda verður að telja það keppikefli að ágreiningsmál innan sparisjóðsins séu leyst á vettvangi hans sjálfs.
Verði stjórn sparisjóðsins ekki við þessum tilmælum munum við leita allra löglegra leiða til að krefjast fundar svo fljótt sem verða má til afgreiðslu á þeim dagskrárefnum sem boðuð höfðu verið."
Ekki verið að tæma SPRON
Stofnfjáreigendurnir fimm sem gert hafa tilboð í allt stofnfé SPRON sendu í gær einnig frá sér eftirfarandi yfirlýsingu:
"Í yfirlýsingu frá formanni stjórnar SPRON sem birtist í Morgunblaðinu í dag kemur fram að verið sé að afhenda stofnfjáreigendum einn og hálfan milljarð króna af eigin fé SPRON og að ef Fjármálaeftirlitið geri ekki athugasemdir við kaupin verði hægt að tæma alla sparisjóði á landinu með sama hætti. Þessi fullyrðing er röng. Ekki er greidd króna úr SPRON í þessum viðskiptum heldur koma peningarnir úr Búnaðarbankanum og renna til stofnfjáreigenda ef af verður. Stofnfjáreigendur eru einungis að selja eigur sínar og það getur enginn sett hömlur á að þeir selji þær gegn sanngjarnri greiðslu enda er eignarrétturinn tryggður í stjórnarskrá.
Við höfum ekki haldið því fram að stjórn SPRON fari ekki að lögum við fyrirhugaða hlutafjárvæðingu heldur að hún hafi ekki fundið bestu leiðina fyrir stofnfjáreigendur til að viðhalda verðmæti eignar þeirra. Við setjum ekki heldur út á stjórn sparisjóðsins sem hefur verið með ágætum. Við teljum okkur einungis hafa fundið mun betri leið til að fá sanngjarnt verð fyrir framlag stofnfjáreigenda sem er eina féð sem greitt hefur verið til sparisjóðsins í gegn um tíðina. Enginn annar aðili hefur lagt fram það fé sem hefur myndað eigið fé SPRON.
Rétt er að taka fram að við höfðum samband við fjármálaeftirlitið og kynntum því málið áður en tilboðið var gert opinbert en tilboðið er meðal annars háð samþykki fjármálaeftirlitsins. Ennfremur skal það tekið fram að ákvæði er í samningi við Búnaðarbankann um að ekki verði breyting á högum starfsmanna vegna fyrirhugaðra kaupa Búnaðarbankans á SPRON.
Allar nánari upplýsingar er að finna á vefnum Stofnfé.is, vefslóðinni www.stofnfe.is."
Í kjölfar ákvörðunar stjórnar SPRON um frestun fundar stofnfjárfesta á morgun sendu stofnfjárfestarnir fimm, sem gert hafa tilboð í allt stofnfé SPRON, frá sér yfirlýsingu.
"Í tilkynningu frá stjórninni er ekki tilgreind ný tímasetning fundarins".
"Ástæðuna fyrir þessari ákvörðun segir stjórnin vera að nauðsynlegt sé að svar Fjármálaeftirlitsins við erindi okkar frá 25. 6. 2002 um kauptilboð í stofnfjárhluti SPRON liggi fyrir".
"Af þessu tilefni skal tekið fram, að engin þörf er á að afboða fundinn af þessari ástæðu".
"Afboðun stjórnar SPRON á fundinum er að okkar mati andstæð lögum og samþykktum sparisjóðsins".
Stofnfjáreigendurnir fimm sem gert hafa tilboð í allt stofnfé SPRON sendu í gær einnig frá sér yfirlýsingu:
"Stofnfjáreigendur eru einungis að selja eigur sínar og það getur enginn sett hömlur á að þeir selji þær gegn sanngjarnri greiðslu enda er eignarrétturinn tryggður í stjórnarskrá".